Jørn Dohrmann (DF), 2009-03-10:
Tak for det.
Vi vil jo gerne diskutere og tale om Socialistisk Folkepartis forslag om naturplaner.
Men vi mener også, at det forslag, der her er lagt frem, er ren overbudspolitik.
Det, man her ønsker at indføre, er en socialistisk tankegang med erstatningsfrie reguleringer.
Det er et ønske om, at det ikke må koste noget for staten.
Man siger f.eks., at plejen af naturen ikke nødvendigvis er en udgift for den enkelte ejer.
Der må vi bare sige, at så er der vist ikke nogen SF'ere, socialister, der har været ude at se, hvad der egentlig foregår ude i naturen.
Jeg kan jo på de tal, der er lagt frem, se, at der er lagt op til, at det koster cirka 140.000 kr. pr. hektar at rejse f.eks. skov.
Vi ved jo, at det koster meget mere, når man skal ud at lave den her slags investeringer i skov.
Der er i forslaget her regnet med 140.000 kr., når man skal ud at købe jord, men vi ved, at jordpriserne jo reelt i dag er over 250.000 kr.
Den her underfinansiering hele vejen igennem betyder, at det kommer til at koste meget mere, end der her er lagt op til.
Men en ting er, hvad det koster, en anden ting er, hvad vi allerede har gjort.
Hvad er det man yderligere vil end det, Dansk Folkeparti har presset regeringen til at gøre på det her område?
Vi har sagt, at vi gerne vil have nationalparker, og vi har fået nationalparker.
De første nationalparker er jo besluttet.
Det er helt legitimt, at man ønsker at gå videre, men det, man egentlig vil, skal jo passe med de penge, som man reelt afsætter.
Så vi ser igen en ren overbudspolitik, uden at der egentlig er sat penge af til det.
Jeg tænker også på landdistrikterne.
I stedet for bare at tage penge væk fra de her områder, sådan som SF lægger op til, skal vi jo netop også give mulighed for, at folk kan etablere sig og leve ude i landdistrikterne.
Det handler ikke kun om, at man giver pengene til naturen.
De skal også gives til de opgaver, der er i forbindelse med at leve ude i landdistrikterne.
Man lægger op til, at det skal være sværere at drive landbrug, at der altså fremadrettet skal være færre f.eks. landbrug, hvilket jeg også forstår er en stor del af det, som forslaget fra Socialistisk Folkeparti går ud på.
Her må vi bare sige, at når medlemmerne af Socialistisk Folkeparti den ene dag står og taler for, at vi skal bevare landbruget her i Danmark, og at vi stadig skal have slagteriarbejdere - det synes jeg er helt legitimt, det er helt fint - så hænger det bare ikke sammen med det, som SF, Socialistisk Folkeparti, siger i den anden ende, nemlig at man nu fjerner mulighederne for at have et dansk landbrug.
Vi i Dansk Folkeparti er enige i og har arbejdet for i forskellige miljøplaner, at vi skal have mindre udledning af fosfor og kvælstof.
Vi vil gerne i Dansk Folkeparti have mere skovrejsning.
Vi har været med til at sige, at den milliard kroner, der er afsat bl.a. nu igen fra 2010 til 2013, skal vi nok være med til at løfte igennem.
Derfor må vi sige, at vi allerede gør meget på det her område.
Jeg må bare sige, at når der er lagt op til den her overbudspolitik, er det ikke den måde, hvorpå vi ønsker at løse Danmarks problem på naturområdet.
Vi ønsker, at når pengene er afsat på en finanslov, bliver de også brugt.
Det skal ikke være som førhen, hvor vi havde en SR-regering, hvor der kun blev afsat en masse penge på finansloven, men pengene blev aldrig udmøntet.
Altså store flotte skåltaler, men ingen handling.
Det er jo typisk for den røde blok, at de ikke gennemfører det, som de siger her.
Vi synes i hvert fald, at vi allerede nu har gjort meget.
Vi har lagt meget i støbeskeen på området her.
Vi er sådan set meget, meget stolte over, at vi kan sige, at vi selv med den nuværende sammensætning af Folketinget har vist, at vi igen går foran og bl.a. etablerer nationalparker.